Ie, Hugonenins de Uianne, sire de Francoys, faix sauoir a touz ces qui uerront et orront ces presentes lettres, que Guillemins diz Goeres li Loremiers, cay arrers, mes hons est partiz dessus moi et ai estey li diz Guillemins an et jour fuers de ma soignerie de Francoys et pour ce que li diz Guillemins ai accordey a moi de tel droit que ie auoye a luy, pour ce quil sestoit partiz de moi et mauoit comande a deu, selonc la costume dou leu. Ie recoignois que li diz Guillemins ai accordey a moi de tout le droit de toute l’action et de toute la raison que ie pooye ou deuoye auoir au diz Guillemins, a ses hoirs, en tel manere que por moi et por mes hoirs et especialement por le loux et pour le consentement de Bolat de Brates, cay en arrers, ma femme et por le loux de Phelippe mon fil, ai quittei et quittois a touz jour, mais parmoignablement le dit Guillemins et ses hoirs de tel droit et de telle action que ie pooye ou deuoye hauoir a lui, en quelque manere que ce fut, pour le pris de vint et cinc liures de menoie corsable. Lesquels iai ahues et recehues entierement doutout et en recompensation des dites uint et cinc liures, iai donc en accroissement de son mes a Iehan le nouour dou dit Guillemins de Francoys le mes et les pertenances que li Guillemins tenoit a iour qui se partit de moi sole notre iustice et ma soignerie et la geline et le cens que li diz mes doit. Et uuil et outroi que le dit Guillemins aille soul et segur par toute ma terre, ausi comme un autre home de Francoys. Et toutes ces choses endessus deuisees et une chacune pour soy iai promis tenir et garder bien et loialement ou dit Guillemins Goeres et ses hoirs, sanz uenir encontre ne por moi, ne por autre, en jugement, ne defors, por mon sairment done sus saintes euangiles de Deu. Et ie la dite Bolat et le diz Phelippes uoluns et outroons toutes les chous dessus dites et nos hy consentons en la manere dessus dites et promettons par nos sairmenz done sur les saintes euangiles que nos ne irons, ne uendrons encontres par nos ne par autres, en jugement, ne defors. En tesmoignage de la quel chouse, ie le diz Huguenains et nos li dite Bolat et Phelippes auons fait mettre en ces presentes lettres le scel de la court dou Seignur de Sehurre, dou quel on use en Sehurre, a la iuridiction de la quel court nos sobmetons nos et noz hoirs et touz nos biens presenz et auenir, quant a tenir la tenour de ces lettres. Et ie li diz Huguenins sires de Francoys ai mis le mien scel en ces lettres, ansamble le scel de la dite court, qui furent faites l’an de grace mil trois cenz et six au mois de ianuier. A ce appeley a tesmoins Iehanna Uillermin anffanz et Perrel le Sargent de Francoys.